2020. aasta Vormel 1 hooaeg

2020. aasta Vormel 1 hooaeg oli Vormel 1 sarja 71. hooaeg. Hooaeg pidi algama 2020. aasta märtsis, ent 2019.–2020. aasta koroonapandeemia tõttu lükkus hooaja algus edasi. "Grand prix"'sid tühistati või lükati edasi, mistõttu leidsid aset vähesed toimuma pidanud võistlused. Esialgu planeeritud 22 etapist toimus lõpuks 17 etappi, neist kõik Euroopas ja Lähis-Idas. Sõitjad ja meeskonnad võistlesid maailmameistritiitli nimel. 
Hooaeg algas 5. juulil Austrias topelt"-grand prix"'ga. 
Lewis Hamilton tuli kuuendat korda maailmameistriks 2019. aastal ning kordas seda saavutust ka 2020. aastal, jõudes samale pulgale seitsme maailmameistritiitli omaniku Michael Schumacheriga. Muu hulgas ületas Hamilton Schumacheri seatud "grand prix"'de võitude rekordi Türgi etapi võiduga. 
Mercedes kaitses konstruktorite maailmameistritiitlit, olles võitnud kuuenda järjestikuse tiitli 2019. aastal. Tiim võitis seitsmenda konstruktorite tiitli järjest Imolas Emilia-Romanga "grand prix"'l, ületades seega Ferrari rekordit (Ferrari võitis aastatel 1999–2004 järjest kuus tiitlit). Mercedesest sai ainus turbohübriidide ajastul maailmameistriks tulnud tiim. 
Sõitjad ja meeskonnad.
Hooajal osales kümme meeskonda, igas tiimis oli kaks sõitjat. 
Meeskondlikud muudatused.
Red Bull GmbH, Red Bull Racingu ja Scuderia Toro Rosso emafirma Toro Rosso muutis nime ning edaspidi võistles meeskond nime Scuderia AlphaTauri all. Nimi AlphaTauri pärineb Red Bulli sellenimelisest moekaubamärgist ja sellest sai ka tiimi konstruktorinimi. 
Sõitjate muudatused.
Esteban Ocon naasis Vormel 1 sarja pärast aastast eemalolekut ja asendas Renault' roolis sarjast lahkunud Nico Hülkenbergi. Robert Kubica lahkus Williamsist ja liitus varusõitjana Alfa Romeo tiimiga. Kubicat asendas Williamsi roolis Nicholas Latifi, kes sai 2019. aasta Vormel 2 hooajal teise koha. 
Hooajasisesed muudatused.
Nico Hülkenberg asendas Racing Pointi roolis Silverstone'is toimunud etappidel kahte sõitjat. Esimene neist oli koroonaviirusega nakatunud Sergio Pérez ja teine terviseprobleemide tõttu Eifeli "grand prix"'lt kõrvale jäänud Lance Stroll. F3- ja DTM-sõitja Pietro Fittipaldi asendas Haasis hooaja kahel viimasel etapil Romain Grosjeani. Grosjean sattus Bahreini "grand prix"'l raskesse õnnetusse ja järelejäänud etappide ajal taastus oma vigastustest. George Russell sõitis Sakhiri "grand prix"'l Mercedese tiimis, asendamaks koroonasse haigestunud Lewis Hamiltoni. Tema koha Williamsis täitis F2 sõitja ja Williamsiga varem vabatreeningul osalenud Jack Aitken.
2020. aasta kalender.
2020. aasta MM-sarja osana pidi toimuma 22 "grand prix"'d. 2019.–2020. aasta koroonapandeemia tagajärjel jäeti ära või lükati edasi kõik etapid, sealhulgas hooaja avaetapp. Igal sõidul läbiti minimaalne vajalik ringide arv, et etapi distants ületaks 305 kilomeetrit. Ainus erand oleks olnud tühistatud Monaco "grand prix", kus etapi distants on 260 kilomeetrit.
2. juunil 2019 avalikustati esimese kaheksa etapi toimumisajad ja -kohad, hooaja jätkudes kasvas kalender 17-etapiliseks. F1 hooaeg toimus peaaegu täielikult Euroopas, kuid mitu Euroopas toimuma pidanud etappi, nagu Hollandi ja Monaco oma, tühistati.
Nii Red Bulli Austria ringil, Silverstone'is Suurbritannias kui ka Bahreini ringrajal toimus kaks etappi – tegu oli esimese korraga F1 ajaloos, kui samal rajal toimus kaks etappi järjest. Itaaliast sai teine riik, kus on ühe hooaja jooksul toimunud kolm etappi – varem juhtus see USA-s aastal 1982.
Kalendrimuudatused.
Uus Vietnami "grand prix" oleks pidanud toimuma Vietnami pealinna Hanoisse äsja ehitatud tänavaringrajal, ent see tühistati. Hollandi "grand prix" pidi naasma sarja võistluspaikade nimekirja pärast 35-aastast eemalolekut värskelt rekonstrueeritud Zandvoorti ringrajaga, ent koroonapandeemia tõttu etappi ei toimunud.
Ärajäänud etappide asendamiseks lisati kalendrisse esimest korda Mugello ringrada, kus toimus esimene Toscana "grand prix", Nürburgring (Eifeli "grand prix"), Imola (Emilia Romagna "grand prix") ja Portimão ringrada (Portugali "grand prix"). Naasti ka Istanbuli ringrajale, sealsel Türgi "grand prix"'l sõideti viimati 2011. aastal. Bahreinis Sakhiris oli sõidetud ka varem, ent mitte raja alternatiivsel ovaalsel variandil (rada järgib kompleksi välisperimeetrit). 
Saksamaa "grand prix" Hockenheimringil võeti kalendrist välja. Hiljem ärajäetud Mehhiko "grand prix" nimetati ümber Mexico City "grand prix"'ks.
Regulatsioonide muudatused.
Spordireeglid.
Meeskonnad võivad 2020. aastast alates kasutada veel üht MGU-K (Motor Generator Unit – kinetic) komponenti, et kompenseerida järjekordset etappide arvu tõusu. 
Sõitjad, kes läbivad vabatreeningusessioonis vähemalt 100 kilomeetrit ning ei pane toime ühtegi rikkumist, saavad FIA superlitsentsi punkti. Sõitjad võivad aasta jooksul koguda vabatreeningusessioonidelt maksimaalselt 10 superlitsentsi punkti. 
Kalendri pikenemise tõttu lühendati Barcelonas toimuvat kaht hooajaeelset testi neljalt päevalt kolmele, seega lühenes kogupäevade arv kaheksalt kuuele. Lisaks jäeti ära Bahreinis ja Barcelonas toimunud hooajasisesed testid. Meeskonnad ei tohtinud enam oma autosid garaažis testide ajal peita. Mehaanikute tööajakeeldu pikendati kaheksalt tunnilt üheksalt. 
Mitmeid reegleid on ka leevendatud. Kohtunikud võivad sellest hooajast alates anda välja vähemtõsiseid karistusi valestartide ja kaalusilla reeglite rikkumise eest. 
Tehnilised regulatsioonid.
Et vähendada rehvide purunemisi, ei tohi enam esitiiva eesmised 50 millimeetrit sisaldada metalli. Lisaks peavad meeskonnad ise disainima ja valmistama pidurite jahutussüsteemi. Samuti vähendati kütusepaagist väljaspool asuva kütuse kogust kahelt liitrilt 250 milliliitrile ning lubatud juhiabide hulka stardil vähendati. 
Tulemused.
Punktisüsteem.
Punkte antakse igal etapil esikümnele, lisaks antakse punkt kiireima ringi sõitjale (FL–Fastest Lap).
Täispunktide andmiseks peab sõidu võitja lõpetama vähemalt 75% etapi täisdistantsist. Kui sõidu võitja lõpetab vähemalt kaks ringi, ent see on vähem kui 75% etapi täisdistantsist, antakse talle vaid pooled punktid. Punkt kiireima ringi eest antakse vaid juhul, kui sõitja lõpetab esikümnes. Hooaja lõpus kasutatakse viigimurdjana (vajadusel) sõitja ja/või meeskonna parimat tulemust.
Sõitjate MM-sarja järjestus.
Märkmed
Konstruktorite MM-sarja järjestus.
Märkmed: